คปภ.แย้มต่างชาติระส่ำปี’55น้ำท่วมอีก
คปภ. เผยต่างชาติมองไทยปีหน้ายังเสี่ยงน้ำท่วม จากปรากฏการณ์ลานินญา
27 ธ.ค. 2554

คปภ. เผยต่างชาติมองไทยปีหน้ายังเสี่ยงน้ำท่วม จากปรากฏการณ์ลานินญา
น.ส.คนึงนิจ สุจิตจร ผู้ช่วยเลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า ผู้เชี่ยวชาญด้านน้ำในต่างประเทศยังมองว่า ปี 2555 ประเทศไทยยังอยู่ระหว่างภาวะลานินญา ที่คาดว่าจะมีปริมาณน้ำมาก ทำให้บริษัทประกันภัยกลัวเหตุการณ์น้ำท่วมใหญ่เหมือนในปีนี้จะเกิดขึ้นอีก
น.ส.คนึงนิจ กล่าวว่า การที่บริษัทประกันภัยต่างชาติจะรับประกันภัยในประเทศต่อหรือไม่ ก็จะขอรอดูแผนบริหารจัดการน้ำของรัฐบาลก่อน ดังนั้นแผนการบริหารจัดการน้ำของคณะกรรมการยุทธศาสตร์เพื่อวางระบบการบริหารจัดการทรัพยากรน้ำ (กยน.) และคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เป็นเรื่องสำคัญที่จะเปลี่ยนรูปแบบการรับประกันมหันตภัยในไทย
“บ้านเราไม่เคยเกิดภัยใหญ่ น้ำท่วมคราวนี้เหมือนฟ้าผ่าในธุรกิจประกันภัย บริษัทประกันภัยต่อก็กลัวว่าไทยจะเป็นประเทศที่มีความเสี่ยงจากมหันตภัยเหมือนประเทศอื่นๆ ในเอเชีย เช่น ฟิลิปปินส์” น.ส.คนึงนิจ กล่าว
นอกจากนี้ คปภ.ได้ทำการศึกษาระบบการทำประกันมหันตภัยในประเทศฝรั่งเศส ญี่ปุ่น ไต้หวัน เนื่องจากความเสียหายจากมหันตภัยที่เกิดขึ้นประมาณ 3 แสนล้านบาท ทางบริษัทประกันภัยรับไม่ไหว ซึ่งมีแนวโน้มว่ารัฐจะให้การสนับสนุนอย่างจริงจัง